Példák a magyarban a kötőmód múlt idejű alakokra
Az alábbi oldalon a kért légyen szerkezetre olvashatók példák a magyar irodalomból, illetve fiktív példák a mai köznyelvből. (Az irodalmi idézetek internetes forrásokból valók.)

Irodalmi példák

Károli-féle bibliafordítás
 „És ugyanazon napon csudát tőn, mondván: E lészen jegye, hogy az Úr mondotta légyen [ezt]: Ímé az oltár meghasad, és kiomol a hamu, mely rajta van.”

Jókai Mór
 „– Én csak annyit mondok önnek – szólt dr. Grisák –, hogy imádkozzék, nehogy ma látott légyen utoljára.”
 „Azért, hogy Szent Ilonán meg Helgolandban és a tenger tetején semmi szó sem hangzott Zárkány leendő új méltóságáról, abból nem következett, hogy már az egész vármegye ne tudta légyen azt.”
 „Az özvegyasszony természetesen maga főzött, és Árpád imádta anyja főztét, s ha valaki rossz szívességet akart neki tenni, csak úri ebédre hítta légyen magához.”
 „És ha elfogott is a katonaság valakit a dúló martalócok közül, mit csinált légyen vele?”
 „Akármilyen csillaga lett légyen is a nemzetnek Wesselényi, a kormány követelte börtönbe záratását.”
 „Boltay mester azonban nem ült mellé, hanem kiült a kocsishoz. Azzal menté magát, hogy ő mindig ott szokott ülni, mert fél, hogy a kocsis elalszik, a lovak elragadják a szekeret s több efféle; pedig voltaképpen úgy állt a dolog, hogy bármily nagy mértékben tisztelte, becsülte légyen a magát megjavított asszonyságot, de csak mégis szégyellt mellette ülni egész Pozsony városa láttára.” 
 „Egy ilyen tréfás csínytevőnek, ha valami bolond ötlete támadt, az azt elmondatlan vagy végrehajtatlan nem hagyta, ha mindjárt a legjobb barátja, szeretője, felesége, ipa, napa, király őfelsége, vagy maga az Úr Jézus, vagy a saját bevert feje szenvedett légyen is miatta. Annak meg kellett történni.”
 „Oly eszme, oly indítvány vala ez, mely varázshatalommal egyesíte minden pártot, akár fehér, fekete, veres vagy tarka toll; akár zöld ág vagy szalag volt is azoknak jelvénye, s nevezték légyen magukat konzervatív, reformer vagy liberálnak (...)”
 „Még csak az kellene, hogy a golyókivevőt is otthon felejtette légyen, amire minden bizonnyal szükség fog lenni.”

Ady Endre
 „Hallgassanak meg, urak, és ne ragadtassák magukat esetleges inzultusokra, mielőtt meg nem hallgattak légyen.”
 „Kell, hogy legyenek nagy élő igazságok. Kell, hogy nem törvény nélkül mondta légyen ki amaz új római imperátor a németek birodalmában, hogy a tekintélyeket sírjaikból trónjaikra kell felhozni újra. Kell, hogy nem törvény nélkül változott meg légyen a tömegek lelke, mely áhítja a jármot ismét, mivel botorkálni mégiscsak a járomban könnyebb.”
 „Mindegy, ha krákogva, szótagokat nyelve beszélt légyen is Rakovszky úr, s ha ezt a beszédet nem is értette volna meg a komádi magyar, ez a beszéd mégis kuruc beszéd volt.”
 „Nagyon nem szerencsés ember ez a mai pápa. Világos, hogy ő maga sohse volt szerelmes természetű. Ragyogott légyen bár a legszebb Hold a lagunákra.”

Mikszáth Kálmán
 „A legendák tehát legendák, és a Vatikán szava nagy szó, szent szó, de az agnoszkáláshoz mégiscsak az kell, hogy az agnoszkáló látta légyen azt a valakit, akinek felismeri a másik valakit.”
 „Bár még sokat nem értett meg ezekből a kis Móric, mégis valószínűtlen, hogy ne tettek légyen rá nagy benyomást az itt tapasztalt új dolgok.”

Karinthy Frigyes
 „Igen, elég idős vagyok, hogy a látható világból megszereztem légyen mindent, amire láthatatlan világomban szükségem lehet.” (Utazás a koponyám körül)

Jékely Zoltán (fordítás)
 „(...) s már akkor, amikor felfedeztek, kis híja, hogy ízekre nem szaggattak ott. Hogy kívánja, hogy visszamentem légyen?” (Dumas)
 „Valami lelkiismeret-furdalásféle suhant át D’Artagnan lelkén, lett légyen bármily kérges szívű is.” (Dumas)

Szabó Ede (fordítás)
 „Megnézhetem azokat a könyveket? – kérdezte K., nem mintha különösebben kíváncsi lett volna rájuk, hanem hogy ne járt légyen teljesen hiába itt.” (Kafka)

Dóczi Lajos
 „De csinált legyen Dóczi bármit, az mind magán viseli talentumának gazdag erejét.”

(Fiktív) köznyelvi példák
 „Nem szereti a főzeléket, legyen az tök-, bab- vagy borsó-.” (jelen idő)
 „Nem szerette a főzeléket, lett légyen az tök-, bab- vagy borsó-.” (múlt idő)
 „Kell, hogy én levelet váltottam légyen ezzel az emberrel!”
 „A tisztesség megkívánja, hogy ne beszéltél légyen másokkal erről.”
 „Aggódtam, nehogy elszalasztottam légyen a lehetőséget.”
 „A szak felvételéhez szükséges, hogy elvégeztél légyen már két félévet egy másik szakon.”
 „Ahhoz, hogy reklamáljak, muszáj, hogy pont ebben a boltban vásároltam légyen?”

Nyelvészet